PS ฟุ้งผลประกอบการ Q4/58 ทั้งยอดขาย-รายได้-กำไรทำสถิติสูงสุด
PS คาดผลประกอบการ Q4/58 ทั้งยอดขาย รายได้ และกำไรจะทำสถิติสูงสุด เนื่องจากเป็นช่วงไฮซีซั่น ฟุ้งยอดขายปีนี้ทะลุเป้า 4.7 หมื่นลบ. เผยมี backlog ราว 2.5 หมื่นลบ. รับรู้เป็นรายได้ทั้งหมดในปีนี้
9 ก.ย. 2558

บริษัท พฤกษาเรียลเอสเตท จำกัด (มหาชน) หรือ PS ระบุว่า บริษัทคาดว่ายอดขายในปีนี้จะทะลุเป้าหมายที่ 4.7 หมื่นล้านบาท หลังจากช่วง 8 เดือนแรกทำยอดขายได้แล้ว 3.1 หมื่นล้านบาท หรือคิดเป็นกว่า 66% ของเป้าหมายทั้งปี แม้ว่าบริษัทจะปรับแผนเปิดโครงการใหม่โดยลดจำนวนลงเหลือ 50-55 โครงการ จากเดิมกำหนดไว้ 70-75 โครงการ โดยเลื่อนโครงการที่มีขนาดเล็กออกไปก่อน เนื่องจากมองว่าเศรษฐกิจในประเทศยังชะลอตัว และเพื่อไม่ให้เป็นภาระด้านต้นทุน
ส่วนรายได้ทั้งปีนี้คาดว่าจะทำได้ตามเป้าหมาย 4.7 หมื่นล้านบาท โดยขณะนี้มียอดขายรอโอน (backlog) ราว 2.5 หมื่นล้านบาทที่จะทยอยรับรู้เป็นรายได้ทั้งหมดภายในปีนี้ ซึ่งผลประกอบการในไตรมาส 4/58 ทั้งยอดขาย รายได้ และกำไรจะทำสถิติสูงสุด เนื่องจากเป็นช่วงไฮซีซั่นของธุรกิจ ขณะที่กำไรทั้งปีจะเติบโตจากปีก่อน เป็นไปตามรายได้ที่สูงขึ้น แม้ว่าอัตรากำไรขั้นต้นในปีนี้จะต่ำกว่าปีก่อนที่อยู่ในระดับ 36.67% ซึ่งครึ่งปีแรกอยู่ที่ 33.6% 